Document ID: 32005D0124

KOMISIJAS LĒMUMS
(2005. gada 10. februāris),
ar ko dalībvalstīm atļauj 2005. gada lauku saimniecību struktūras apsekojumā izmantot informāciju, kas nav iegūta no statistiskiem apsekojumiem
(izziņots ar dokumenta numuru K(2005) 284)
(Autentiski ir tikai teksti angļu, dāņu, franču, holandiešu, igauņu, slovēņu, somu, vācu, un zviedru valodā)
(2005/124/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1988. gada 29. februāra Regulu (EEK) Nr. 571/88 par Kopienas lauku saimniecību struktūras apsekojumu organizēšanu (1), un jo īpaši tās 8. panta 2. punktu,
tā kā:
(1)
Nosakot apsekojamos rādītājus, pēc iespējas jācenšas ierobežot apsekojuma respondentu noslogojumu. Saskaņā ar Regulas (EEK) Nr. 571/88 8. panta 2. punktu atsevišķas dalībvalstis lūdz atļauju izmantot dažiem rādītājiem 2005. gada lauku saimniecību struktūras apsekojumā informāciju, kas jau ir pieejama citos avotos, kas nav statistiskie apsekojumi.
(2)
Lauku saimniecību struktūru apsekojumam ir liela nozīme kopējā lauksaimniecības politikā. Nepieciešams, lai informācija būtu ļoti kvalitatīva, tāpēc datu izmantošana no avotiem, kas nav statistiskie apsekojumi, ir pieļaujama tikai tādā gadījumā, ja šie dati ir tikpat ticami kā statistisko apsekojumu dati.
(3)
Dalībvalstis, kas lūdz atļauju izmantot datus no avotiem, kas nav statistiskie apsekojumi, ir iesniegušas Komisijai tehnisko dokumentāciju, kas apliecina šo avotu relevanci un pareizību. No tehniskās dokumentācijas pārbaudes izriet, ka dalībvalstu lūgtā atļauja būtu jāpiešķir.
(4)
Šajā lēmumā paredzētie pasākumi ir saskaņā ar atzinumu, ko sniegusi Lauksaimniecības statistikas pastāvīgā komiteja, kas izveidota ar Padomes Lēmumu 72/779/EEK (2),
IR PIEŅĒMUSI ŠO LĒMUMU.
1. pants
1. Pielikumā uzskaitītajām dalībvalstīm ir atļauts dažiem rādītājiem 2005. gada lauku saimniecību struktūras apsekojumā izmantot informāciju, kas jau ir pieejama avotos, kas nav statistiskie apsekojumi.
Šie avoti ir norādīti pielikumā.
2. Attiecīgās dalībvalstis veic nepieciešamos pasākumus, lai nodrošinātu, ka šī informācija ir tikpat kvalitatīva kā informācija, kas iegūta no statistiskiem apsekojumiem. Dalībvalstīm jāiesniedz ziņojums, kurā novērtēta šo informācijas avotu kvalitāte.
2. pants
Šis lēmums ir adresēts Beļģijas Karalistei, Dānijas Karalistei, Vācijas Federatīvajai Republikai, Igaunijas Republikai, Nīderlandes Karalistei, Austrijas Republikai, Slovēnijas Republikai, Somijas Republikai, Zviedrijas Karalistei un Lielbritānijas un Ziemeļīrijas Apvienotajai Karalistei.
Briselē, 2005. gada 10. februārī

Labels: 18
19
6